Document ID: 32010R0756

KOMMISSIONENS FORORDNING (EU) Nr. 756/2010
af 24. august 2010
om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag IV og V
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (1), særlig artikel 7, stk. 4, litra a), artikel 7, stk. 5, og artikel 14, og
ud fra følgende betragtninger:
(1)
Forordning (EF) nr. 850/2004 gennemfører i EU-lovgivningen de forpligtelser, der følger af Stockholmkonventionen om persistente organiske miljøgifte (i det følgende benævnt »konventionen«), som er godkendt ved Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (2), og protokollen til konventionen om grænseoverskridende luftforurening over store afstande om persistente organiske miljøgifte (POP) (i det følgende benævnt »protokollen«), som er godkendt ved Rådets afgørelse 2004/259/EF af 19. februar 2004 om indgåelse på Fællesskabets vegne af protokollen til 1979-konventionen om grænseoverskridende luftforurening over store afstande angående persistente organiske miljøgifte (3).
(2)
Komitéen for Vurdering af Persistente Organiske Miljøgifte, der er nedsat ved konventionen, har afsluttet sit arbejde med de ni stoffer, som EU og EU's medlemsstater samt Norge og Mexico har foreslået til opførelse, og som opfylder konventionens kriterier. På det fjerde møde i partskonferencen under konventionen den 4.-8. maj 2009 (i det følgende benævnt »COP4«) blev det besluttet at opføre alle ni stoffer i bilagene til konventionen.
(3)
Bilag IV og V til forordning (EF) nr. 850/2004 bør ændres som en følge af, at der under COP4 er opført nye stoffer.
(4)
COP4 besluttede at opføre chlordecon, hexabrombiphenyl og hexachlorcyclohexan, inkl. lindan, i bilag A (udfasning) til konventionen. Disse stoffer optræder i bilag IV og V til forordning (EF) nr. 850/2004, da de er opført i protokollen.
(5)
COP4 besluttede at opføre pentachlorbenzen i bilag A (udfasning) til konventionen. Derfor bør pentachlorbenzen optages i bilag IV og V til forordning (EF) nr. 850/2004 med angivelse af nogle maksimale koncentrationsgrænser, der er fastsat ved metoden til fastsættelse af grænseværdier for persistente organiske miljøgifte (i det følgende benævnt »POP«) i Rådets forordning (EF) nr. 1195/2006 af 18. juli 2006 om ændring af bilag IV til Europa-Parlamentets og Rådets forordning (EF) nr. 850/2004 om persistente organiske miljøgifte (4) og Rådets forordning (EF) nr. 172/2007 af 16. februar 2007 om ændring af bilag V til Europa-Parlamentets og Rådets forordning (EF) nr. 850/2004 om persistente organiske miljøgifte (5). Sådanne foreløbige den maksimale koncentrationsgrænser bør revurderes på baggrund af en undersøgelse af anvendelsen af affaldsbestemmelserne i forordning (EF) nr. 850/2004, som Kommissionen vil lade gennemføre.
(6)
COP4 besluttede at opføre perfluoroctansulfonsyre og derivater heraf (i det følgende benævnt »PFOS«) i konventionens bilag B (begrænsning), idet dog nogle specifikke anvendelser undtages. Det er i dag tilladt at anvende PFOS til nogle bestemte formål. Som følge af levetiden af de artikler, der indeholder PFOS, vil sådanne artikler fortsat forekomme i affaldsstrømmene i en årrække, omend i aftagende mængde. Nogle af de PFOS-holdige materialer kan det i praksis være vanskeligt at identificere i en given affaldsstrøm. I dag foreligger der stadig ikke tilstrækkelige data om mængder og koncentrationer af PFOS i artikler og affald. En udvidelse af pligten i forordning (EF) nr. 850/2004 til at destruere eller irreversibelt omdanne indhold af POP, således at affald, hvori indholdet af PFOS overstiger koncentrationsgrænserne i bilag IV, også bliver omfattet, kan tænkes at indvirke på eksisterende genanvendelsesordninger og dermed blive til skade for den anden miljøprioritet, der går ud på at sikre bæredygtig udnyttelse af ressourcerne. På denne baggrund optages PFOS i bilag IV og V uden angivelse af koncentrationsgrænser.
(7)
COP4 besluttede at opføre tetrabromdiphenylether, pentabromdiphenylether, hexabromdiphenylether og heptabromdiphenylether, i det følgende benævnt »polybromdiphenylethere«, i bilag A (udfasning) til konventionen. Markedsføring og anvendelse af pentabromdiphenylether og octabromdiphenylether er i EU begrænset i kraft af bilag XVII til Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur (6) i form af en maksimal koncentrationsgrænse på 0,1 vægtprocent. Pentabromdiphenylether, hexabromdiphenylether, heptabromdiphenylether og tetrabromdiphenylether markedsføres ikke aktuelt i EU, da de er underkastet begrænsninger ifølge Kommissionens forordning (EF) nr. 552/2009 af 22. juni 2009 om ændring af bilag XVII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (7) og Europa-Parlamentets og Rådets direktiv 2002/95/EF af 27. januar 2003 om begrænsning af anvendelsen af visse farlige stoffer i elektrisk og elektronisk udstyr (8). Som følge af levetiden af de produkter, der indeholder sådanne polybromdiphenylethere, vil udtjente produkter, der indeholder sådanne stoffer, fortsat forekomme i affaldsstrømmene i en årrække. I betragtning af, at det i praksis er vanskeligt at identificere materialer, der indeholder polybromdiphenylethere, i en blandet affaldsfraktion, og at der i dag mangler fyldestgørende videnskabelige data om mængder og koncentrationer af polybromdiphenylethere i artikler og affald, kan en udvidelse af pligten til at destruere eller irreversibelt omdanne indhold af POP, således at affald, hvori indholdet af disse nye stoffer overstiger koncentrationsgrænserne i bilag IV, også bliver omfattet, tænkes at indvirke på eksisterende genanvendelsesordninger og dermed hindre en bæredygtig udnyttelse af ressourcerne. Dette problem erkendte COP4, og der blev vedtaget særlige undtagelser for fortsat genanvendelse af affald, der indeholder polybromdiphenyletherne på listen, selv om det kan medføre genanvendelse af POP. De undtagelser bør afspejles i forordning (EF) nr. 850/2004.
(8)
Der er i EU behov for ensartede maksimale koncentrationsgrænser, således at forvridninger af det indre marked undgås. Der er på grundlag af foreliggende data og under anvendelse af forsigtighedsprincippet fastsat foreløbige maksimale koncentrationsgrænser for pentachlorbenzen i bilag IV og V til forordning (EF) nr. 850/2004.
(9)
På baggrund af manglen på fyldestgørende videnskabelige oplysninger om mængder og koncentrationer i artikler og affald og om eksponeringsscenarier kan der på nuværende tidspunkt ikke fastsættes nogen maksimale koncentrationsgrænser for PFOS og polybrombiphenylethere i bilag IV og V til forordning (EF) nr. 850/2004. Indtil der fremkommer nye oplysninger og Kommissionen foretager en revurdering, vil der for de ni POP blive forslået maksimale koncentrationsgrænser, hvor der er taget hensyn til POP-forordningens mål.
(10)
Ifølge konventionens artikel 22 træder ændringer til konventionens bilag A, B og C i kraft et år efter, at depositaren har givet underretning om vedtagelsen, hvilket bliver den 26. august 2010. Nærværende forordning bør således af konsekvenshensyn anvendes fra samme dato.
(11)
Foranstaltningerne i denne forordning er i overensstemmelse med udtalelse fra det udvalg, der er nedsat ved Rådets direktiv 75/442/EØF (9). Nærværende forordning bør derfor træde i kraft snarest -
VEDTAGET DENNE FORORDNING:
Artikel 1
1) Bilag IV til forordning (EF) nr. 850/2004 erstattes af teksten i bilag I til nærværende forordning.
2) Bilag V til forordning (EF) nr. 850/2004 ændres som anført i bilag II til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 26. august 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. august 2010.

Labels: 0
1
20